﻿ PERCEPŢIA EXPERŢILOR ASUPRA PARTICIPĂRII TINERILOR LA DECIZIA LA DIFERITE NIVELURI MONICA CONSTANTINESCU Recunoaşterea tinerilor ca o categorie socială distinctă, cu o problematică specifică, şi necesitatea intervenţiei coordonate în sprijinul tinerilor prin politici sociale în domeniu s-a impus relativ recent în România (Planul naţional de acţiune pentru tineret pentru România (PNA-T). Acest prim document programatic în domeniul politicilor pentru tineret a fost adoptat în anul 2001). Pornind de la ideea că este dezirabilă o îmbunătăţire a participării tinerilor la decizie, indiferent de domeniul aflat în discuţie, studiul de faţă propune o abordare a acestui subiect printr-o metodă mai puţin aplicată până acum în România – metoda Delphi. Persoane care, prin natura activităţii pe care o desfăşoară (fie ca cercetători, fie ca activişti în domeniul organizaţiilor pentru tineri, fie ca decidenţi), cunosc îndeaproape situaţia tinerei generaţii au fost invitate să dezbată problemele tinerilor din România contemporană, să-şi exprime opinia referitoare la principalele obstacole care blochează participarea tinerilor la decizie, în diferite domenii (economic, politic, al societăţii civile) şi să formuleze soluţii privitoare la îmbunătăţirea participării. Materialul prezintă, în manieră detaliată, rezultatele consultării acestei categorii definite generic ca „experţi” în domeniul tinerilor, prin metoda Delphi, în cadrul proiectului Institutului de Cercetare a Calităţii Vieţii „Tinerii şi decizia la diferite niveluri”, desfăşurat în vara anului 2003. Studiul este structurat în două 1 , părţi: o primă parte, dedicată descrierii modalităţii de aplicare a metodei Delphi urmată de prezentarea rezultatelor, organizată sub trei teme: probleme ale tinerilor 1 Aplicat pentru prima oară în anii ’50, Delphi a devenit, o dată cu dezvoltarea tehnologiei de comunicare (în special, răspândirea e-mailului), larg utilizat, în mod particular în studii de prognoză. Metoda constă în consultarea repetată a unui eşantion panel de experţi asupra unor probleme care nu pot fi elucidate prin recursul la informaţiile acumulate în momentul realizării studiului în domeniul respectiv. Specificul său stă în tratarea experţilor ca grup, deşi răspunsurile la întrebările incluse în formularul Delphi sunt elaborate individual, în condiţii de absolută anonimitate. Participanţii au posibilitatea reconsiderării propriei opinii/evaluării opiniei celorlalţi prin feedback-ul asigurat în fiecare rundă de consultare de echipa de cercetare. Eşantionul nu are reprezentativitate statistică pentru o categorie de populaţie etichetată numai în cadrul studiului, în funcţie de problematica abordată, ca „experţi”, iar rezultatele pot fi complet diferite, în condiţiile altei compoziţii a grupului de respondenţi. Valoarea sa ca metodă rezidă, în special, în ideile generate şi în încercarea de stabilire a consensului între participanţi asupra diferitelor opinii exprimate individual. CALITATEA VIEŢII, XV, nr. 3–4, p. 271–289, Bucureşti, 2004 272 MONICA CONSTANTINESCU 2 în societatea românească contemporană, obstacole în participarea tinerilor la decizie (domeniul economic, politic, viaţa societăţii civile), soluţii ale experţilor pentru îmbunătăţirea participării tinerilor. ASPECTE METODOLOGICE Propunându-şi elaborarea unei strategii cu scopul explicit al îmbunătăţirii participării tinerilor la decizie, la diferite niveluri, în diferite sfere ale vieţii socio- economice, proiectul de cercetare „Tinerii şi decizia la diferite niveluri” a inclus conceperea şi realizarea unui studiu de tip Delphi de consultare a experţilor. Argumentele care au stat la baza iniţierii unui studiu de tip Delphi în cadrul acestui proiect sunt legate, în primul rând, de importanţa experţilor în domeniul tineretului, ca posesori ai unei cunoaşteri aprofundate a domeniului. Adăugând componenta „experţi”, proiectul, în ansamblul său, a acoperit o largă paletă din actorii implicaţi în realizarea şi implementarea unei strategii vizând participarea tinerilor. Pe de altă parte, opţiunea pentru Delphi, în defavoarea altor metode s-a bazat pe câteva dintre avantajele sale: evitarea blocajelor induse de focus-group (discuţia de la distanţă în condiţii de anonimitate); posibilitatea reconsiderării propriei opinii, pe măsura aflării opiniei celorlalţi participanţi la studiu. Studiul a fost conceput pentru a se desfăşura în două runde, cu participarea a doisprezece experţi în prima rundă şi opt în cea de-a doua, urmărind trei puncte de interes pentru problematica noastră: probleme ale tinerilor în ziua de astăzi, obstacole în calea participării tinerilor (trei domenii considerate: domeniul economic, politic, societatea civilă) şi soluţii, în opinia experţilor, pentru îmbunătăţirea participării (fiind considerate aceleaşi trei domenii). Ţinând cont de tipul întrebărilor, selecţia subiecţilor a fost ghidată de ideea cuprinderii unei arii cât mai largi de expertiză, incluzând reprezentanţi din sfera cercetării/învăţământului superior, cu preocupări în domeniul tinerilor, reprezentanţi ai societăţii civile cu o bogată experienţă în activismul tinerilor, reprezentanţi ai autorităţilor centrale (structuri dedicate tinerilor), lideri ai organizaţiilor de tineri. Identificarea efectivă a persoanelor participante la studiu s-a desfăşurat pe 2 principiul „bulgărelui de zăpadă”, pornind de la un număr redus de experţi şi având în vedere asigurarea reprezentativităţii unor instituţii-pilon pentru acest 3 domeniu . Iniţial, au fost contactate telefonic un număr de cincisprezece persoane, douăsprezece dintre acestea participând, efectiv, la prima rundă de consultare (procentul de participare: 80%, pentru o listă a instituţiilor din care au fost selectaţi experţii şi compoziţia eşantionului final pentru runda I, vezi Anexa 1). 2 Consultarea iniţială a mai multor persoane, selectate pe baza recunoaşterii de care se bucură ca experţi în domeniu, pentru completarea listei finale de participanţi la studiu s-a bazat pe ideea excluderii „efectului de grup”. 3 Răspunsurile formulate de persoanele participante la studiu nu reflectă poziţii oficiale ale organizaţiilor din care fac parte, ci sunt expresii ale opiniilor personale. 3 PERCEPŢIA EXPERŢILOR ASUPRA PARTICIPĂRII TINERILOR 273 Prima rundă de consultare s-a bazat pe completarea unui formular (Anexa 2) conţinând trei întrebări de generalitate ridicată, vizând domenii de interes pentru cercetare. Experţii au fost rugaţi să formuleze răspunsuri punctuale la trei întrebări adresate. (Completarea s-a făcut, în funcţie de opţiunea participanţilor la studiu, fie prin e-mail, fie în cadrul unui scurt interviu face to face). Prelucrarea răspunsurilor primei runde a avut în vedere păstrarea diversităţii opiniilor şi judecăţilor experţilor, încercându-se, simultan, regruparea răspunsurilor referitoare la aceeaşi temă. Sinteza astfel obţinută a constituit baza formularului din cea de-a doua rundă a Delphi-ului, în care s-a solicitat experţilor din eşantionul- panel ierarhizarea itemilor incluşi în patru liste distincte (alegerea celor mai importanţi trei itemi, în ordinea importanţei asociate, pentru: o listă cu probleme ale tinerilor în societatea contemporană, o listă a obstacolelor în participarea tinerilor la viaţa/decizia economică; o listă a obstacolelor în participarea tinerilor la viaţa/decizia politică; o listă cu obstacole în participarea tinerilor la viaţa societăţii civile şi o listă cu obstacole percepute, în general, ca afectând participarea tinerilor. Formularul utilizat pentru runda a doua a studiului este prezentat în Anexa 3. Formularul, însoţit de o scrisoare explicativă a fost transmis tuturor celor 12 participanţi din prima rundă a studiului, prin e-mail. Au fost primite opt formulare completate. REZULTATE ALE STUDIULUI Probleme ale tinerilor în societatea contemporană Încercarea de a identifica problemele tinerilor evidenţiază o mare diversitate a opiniilor experţilor din grupul de lucru. Au fost obţinute 59 de răspunsuri (o medie de 4,91 răspunsuri/expert), făcând referire la domenii diverse. În bună măsură, diversitatea poate fi atribuită procedurii de selecţie a participanţilor la prima rundă, unul dintre obiectivele studiului fiind acoperirea întregului spectru de probleme care ar putea avea relevanţă pentru participarea tinerilor în procesele de decizie la diferite niveluri, în diferite sfere ale vieţii socio-economice. Este însă clar că, dincolo de motivele obiective pentru care o asemenea diversitate este justificată, răspunsurile fac trimitere la o categorie socială care se confruntă cu reale şi multiple probleme. Cantitatea mare de informaţie culeasă a făcut dificilă încadrarea ei în categorii foarte precise, cu atât mai mult cu cât, în multe dintre cazuri, răspunsurile înglobează, în aceeaşi formulare, mai multe probleme sau alătură cauzele problemelor. În aceste condiţii, am optat pentru soluţia prezentării rezultatelor în funcţie de nivelul de generalitate al răspunsurilor. Practic, se poate vorbi despre trei mari categorii de probleme menţionate: – probleme ale societăţii româneşti actuale; 274 MONICA CONSTANTINESCU 4 – probleme ale societăţii româneşti actuale, cu un impact crescut asupra tinerilor; – probleme specifice tinerilor, ca şi categorie socială distinctă. Vom încerca o prezentare a conţinutului fiecărei categorii, cu accent pe modalitatea în care se distribuie răspunsurile. Ideea de la care pornim nu este de a atribui un rol mai mare sau mai mic unei probleme, ţinând cont de numărul de menţionări, ci de a stabili în ce măsură se poate vorbi despre probleme care „se impun”. Probleme asociate societăţii româneşti actuale Răspunsurile grupate în această categorie fac trimitere la probleme generale ale societăţii româneşti contemporane: sărăcie, şomaj, corupţie, lipsa de transparenţă a proceselor decizionale. De remarcat este că de la prima rundă răspunsurile primite dau, în genere, întâietate, problemelor care îi afectează în mod particular pe tineri. Probleme ale societăţii româneşti actuale, cu un impact crescut asupra tinerilor Categoria întruneşte cel mai mare număr de răspunsuri, concentrate asupra a trei teme: – probleme legate de piaţa forţei de muncă; – probleme legate de adecvarea educaţiei (formale/non-formale) la caracteristicile pieţei forţei de muncă actuale; – problema locuirii. În opinia experţilor din grupul de lucru, accesul pe piaţa forţei de muncă este una dintre problemele fundamentale cu care se confruntă tinerii din România de astăzi. Deficitul locurilor de muncă pare a fi însă numai aspectul cantitativ al unei oferte departe de aşteptările/nevoile acestei categorii de populaţie. Caracteristicile în termeni calitativi sunt şi ele deficitare: locurile de muncă disponibile sunt, în general, slab remunerate, iar accesul către cele bine plătite este dificil; locurile de muncă stabile, ca şi cele care să deschidă reale posibilităţi de dezvoltare profesională şi personală sunt, raportate la numărul tinerilor, insuficiente. În condiţiile unei oferte marcate de asemenea caracteristici, discrepanţa între aspiraţiile tinerilor de astăzi şi ceea ce ei găsesc pe piaţa forţei de muncă se impune, în mod firesc, ca problematică. Integrarea dificilă pe piaţa forţei de muncă este legată de un alt aspect important, care face trimitere, în special, la sistemul public de învăţământ şi la sărăcia ofertei educaţionale. Cunoştinţele şi deprinderile acumulate în cadrul procesului de învăţământ, elemente cu puternic impact asupra traiectoriei profesionale urmate de tineri, sunt apreciate ca inadecvat adaptate caracteristicilor actuale ale pieţei forţei de muncă şi particularităţilor cererii de pe această piaţă. 5 PERCEPŢIA EXPERŢILOR ASUPRA PARTICIPĂRII TINERILOR 275 Rigiditatea sistemului public de învăţământ în a răspunde modificărilor şi ritmului schimbărilor de pe piaţa pentru care îşi pregăteşte absolvenţii este apreciată ca una dintre cauzele majore ale situaţiei precare a tinerilor, sub aspectul ocupării. Deficienţele sistemului de învăţământ sunt legate, în special, de curricula inadecvată (problema accentului pe materii de studiu fără legătură cu specializările căutate, conţinutul efectiv de cunoştinţe şi deprinderi transmise orientat către cele cu caracter general, în defavoarea specializării). Necesitatea sincronizării între exigenţele de pregătire ale angajatorilor şi oferta sistemului de învăţământ face trimitere la o altă problemă a tinerilor în România contemporană: lipsa programelor de formare continuă. Problemele grupate în categoria „locuire” trimit la două aspecte, care pot fi mai degrabă puse în ordinea cauză–efect: lipsa oportunităţilor reale şi larg accesibile de achiziţionare a unei locuinţe la preţuri concordante cu veniturile tinerilor şi lipsa unei locuinţe individuale. Numărul mare al răspunsurilor care fac referire la primele două teme subliniază importanţa pe care experţii din acest grup o acordă pregătirii profesionale şi integrării pe piaţa forţei de muncă. Împreună cu accesul la o locuinţă, ele par a fi factorii esenţiali care influenţează accesul către o viaţă independentă. Probleme specifice tinerilor, ca şi categorie socială distinctă Din punctul de vedere al conţinutului, răspunsurile grupate sub această etichetă sunt mai eterogene. Există, totuşi, două teme care se impun: deficitul de politici în domeniul tineretului şi aspectele referitoare la valori/atitudini ale tinerilor. Politicile adresate tinerilor sunt apreciate ca deficitare, în special din punctul de vedere al modalităţilor de elaborare. Una dintre problemele menţionate este lipsa de consultare a tinerilor de către instituţiile care iau decizii care, direct sau indirect, îi afectează (este vorba de modalităţile de consultare a tinerilor „obişnuiţi”, nu a organizaţiilor care îi reprezintă). În aceeaşi linie tematică, un alt răspuns face referire la lipsa unor structuri ale tinerilor, care să îi reprezinte în faţa lumii „adulte”, organizate instituţional. Dialogul instituţional ar fi, din această perspectivă, modalitatea cea mai adecvată de consultare între furnizorii şi beneficiarii politicilor. Problema modalităţilor adecvate de comunicare între tineri şi instituţii face apel şi la distanţa între generaţii şi dominaţia generaţiei „adulte”. Există răspunsuri care invocă „dificultăţile de comunicare organizaţională cu cei mai în vârstă, posesori ai unui alt tip de cultură organizaţională”. Conflictul între generaţii, fără a se impune ca problemă majoră este amintit sub forma „slabei reprezentări a tinerilor în structurile consultative de decizie politică şi economică, alcătuit, în general, din persoane de peste 35 de ani”. Referitor la aceeaşi temă, o altă problemă menţionată este cea a adresabilităţii, considerându-se că sprijinirea tinerilor prin măsuri globale, caracteristică situaţiei 276 MONICA CONSTANTINESCU 6 actuale, este o abordare deficitară, prin comparaţie cu alternativa acţiunilor ţintite către grupuri particulare, ţinând cont de situaţia lor specifică. În aceeaşi notă critică, sprijinul statului în general pentru tineri este apreciat ca insuficient, fie că este vorba de menţiuni în această formă („lipsa unui sprijin financiar din partea statului”), fie ca „sistem de protecţie deficitar”. Discuţia despre politici pentru tineri ca problemă a tinerilor face trimitere la o altă temă menţionată, cea a recunoaşterii lor ca şi categorie socială distinctă, cu nevoi şi probleme specifice. Tinerii sunt, în opinia unuia dintre experţi, numai o categorie invocată în societate, dar nu şi recunoscută ca atare. Pe de altă parte, tânăra generaţie reprezintă, în opinia experţilor, o categorie care resimte din plin confuzia valorică ce afectează societatea românească contemporană. Un număr relativ mare de răspunsuri converg către ideea lipsei de repere, cu un impact crescut asupra construirii identităţii tinerei generaţii. Discuţia este complexă, iar răspunsurile merg, pe de o parte, către nivelul general: societatea incapabilă să impună un model necontroversat de socializare, pe fondul unui climat social general nesigur, iar pe de altă parte, către tineri care reacţionează necritic la „modă”, ajungându-se, prin imitaţie, la modele negative. „Conflictul modelelor de socializare conduce la instalarea disonanţei şi contribuie la formarea unui orizont distorsionat de aşteptări”, în opinia unuia dintre experţi. „Nesiguranţa viitorului”, „climatul social nesigur” sunt probleme ale societăţii româneşti care accentuează confuzia vizavi de ceea ce tinerii „ar trebui să facă” sau „cum ar trebui să se pregătească”. Urmărirea interesului pe termen scurt, fără a asocia beneficiului rapid posibilele consecinţe negative ale acţiunii pe termen lung (exemplul furnizat este cel al muncii pe piaţa neagră) afectează alegerile şi opţiunile tinerilor în societatea contemporană. Imaginea complexă a problemelor cu care se confruntă tânăra generaţie este întregită de aspecte legate de atitudini şi mentalităţi, care fără a-i fi în mod necesar specifice, influenţează negativ, în opinia experţilor consultanţi, această categorie socială, în mod particular. Este cazul atitudinii pe care societatea o cultivă faţă de muncă, prin larga răspândire a concepţiei că „sursele succesului profesional nu sunt competenţa şi munca intensă, ci „pilele” şi beneficiile nemeritate”, conducând, prin asocierea unei valori scăzute relaţiei capital uman – reuşită, la demotivare şi „chiar descalificare” în rândul tinerilor. Pe fondul unei societăţi „care cultivă cultura înfrângerii şi a neputinţei învăţate”, lipsa de iniţiativă a tinerilor se impune, de asemenea, ca problemă. Urmărirea interesului personal în defavoarea cooperării cu semenii afectează negativ colaborarea între tineri, în vederea realizării intereselor lor colective. Dincolo de temele deja discutate, care se disting prin menţionarea de către mai mulţi experţi în mod independent, au fost înregistrate o serie de răspunsuri „izolate” problemelor specifice tinerilor: posibilităţi reduse de a călători, refugiul în alcool şi droguri şi scăderea importanţei şi rolului familiei. O altă temă care, fără a se impune, apare în informaţia culeasă, este cea a migraţiei internaţionale. Pe fondul mediatizării accentuate din ultima perioadă, 7 PERCEPŢIA EXPERŢILOR ASUPRA PARTICIPĂRII TINERILOR 277 migraţia tinerilor capabili de performanţe superioare (brain drain) este considerată o problemă. În aceeaşi linie tematică ce atribuie migraţia internaţională în special segmentului tânăr de populaţie, un alt răspuns face referire la condiţiile nesigure asociate muncii în străinătate. În ciuda unei liste relativ extinse supuse atenţiei experţilor (17 variante), a doua rundă de consultare a condus, aşa cum era de aşteptat, către cristalizarea celor mai importante probleme ale tinerilor. Din cele 17 variante propuse după runda iniţială, numai nouă sunt menţionate ca „cele mai importante trei probleme ale tinerilor”, în cea de-a doua rundă. Accentul se plasează pe patru variante de răspuns: – Probleme generale ale societăţii: sărăcia, corupţia, deficitul de oportunităţi, în general; climatul social nesigur; cadru legislativ care nu încurajează iniţiativa privată; – Probleme legate de locuire: acces limitat la locuinţe/locuinţe individuale; dificultatea achiziţionării unei locuinţe la preţuri corespunzătoare veniturilor tinerilor; – Probleme legate de piaţa forţei de muncă: dificultatea găsirii unui loc de muncă; locuri de muncă slab remunerate/accesul dificil la locuri de muncă bine plătite; lipsa locurilor de muncă stabile; locuri de muncă ce nu oferă posibilităţi de dezvoltare profesională şi personală; acces limitat la locuri de muncă conforme cu aspiraţiile tinerilor; – Confuzia valorică/deficitul de modele: incapacitatea societăţii de a impune modele necontroversate; mediatizarea unor modele negative, pe fondul unui mediu sociopolitic nesănătos şi al unui viitor nesigur. Au mai fost menţionate: probleme legate de adecvarea pregătirii profesionale la caracteristicile pieţei forţei de muncă autohtone, probleme legate de atitudini/comportamente ale tinerilor, favorizarea măsurilor globale pentru sprijinirea tinerilor, în defavoarea celor orientate către grupuri-ţintă, lipsa de implicare/consultare a tinerilor de către instituţiile care elaborează/implementează politici cu impact direct/indirect asupra tinerilor, absenţa unor structuri ale tinerilor, care să le reprezinte interesele în faţa diferitelor instituţii. OBSTACOLE ÎN PARTICIPAREA TINERILOR/PARTICIPAREA TINERILOR LA DECIZIE Scopul utilizării unei întrebări referitoare la obstacolele asociate, în opinia experţilor, participării tinerilor la viaţa economică, politică şi cea a societăţii civile, ca şi deciziei în toate aceste domenii a fost acela de a obţine un tablou cât mai complet al aspectelor care joacă un rol important în blocajele de participare, în cazul acestei categorii sociale. Formularea generală a întrebării (vezi Anexa 2 – formular Delphi, runda I) a vizat, pe de o parte, obţinerea de răspunsuri referitoare la participare/participarea la decizie, la un nivel general (în cazul în care respondenţii ar fi considerat că există astfel de obstacole), iar, pe de altă parte, a lăsat deschisă completarea pentru domeniul/domeniile de expertiză ale fiecăruia dintre respondenţi. Opţiunea pentru acest tip de formulare a permis un grad ridicat 278 MONICA CONSTANTINESCU 8 de libertate experţilor, în completare, iar dezavantajul obţinerii unor răspunsuri eterogene, prin urmare greu de prelucrat, a fost compensat de cel al culegerii unei bunei informaţii sub aspectul diversităţii. Numărul răspunsurilor obţinute se ridică la 73 (cu o medie de mai mult de şase răspunsuri pentru un participant la studiu), ceea ce indică un interes ridicat pentru tema pusă în discuţie. Modalitatea de prezentare pentru care am optat va pune în discuţie, separat, obstacolele menţionate de experţi pentru participarea tinerilor la: viaţa/decizia economică; viaţa/decizia politică; viaţa societăţii civile, cărora li se adaugă un subcapitol referitor la obstacole în participarea tinerilor în general. Obstacole în participarea tinerilor la viaţa/decizia economică Obstacolele menţionate fac, mai degrabă, referire la participarea tinerilor la viaţa economică şi mai puţin la participarea la decizie. Dacă acceptăm ideea că întrebarea nu a indus o deplasare de accent pe participare în defavoarea participării la decizie, şi probabil că nu este vorba de o problemă de formulare (ca argument, menţionăm faptul că au existat experţi care au tratat problema participării la viaţa economică şi problema participării la decizie în domeniul economic separat), atunci răspunsurile tind să sugereze că problema participării la decizie în domeniul economic este, în primul rând, o problemă de participare la viaţa economică. Participarea la viaţa economică este abordată de experţi din două perspective: fie înţeleasă ca antreprenoriat, fie ca participare pe piaţa forţei de muncă. Din perspectiva participării economice ca antreprenoriat, principalul obstacol este lipsa capitalului material. Dacă resursele economice limitate sunt acceptate, mai degrabă, ca un aspect normal pentru categoria de populaţie cu vârste cuprinse între 15 şi 29 de ani, lipsa unor mecanisme adecvate de finanţare/creditare pentru afaceri, în condiţii speciale destinate tinerilor este apreciat ca unul dintre obstacolele cărora statul ar trebui să le răspundă printr-o politică specifică. Lipsa cunoştinţelor şi informaţiilor necesare deschiderii unei afaceri, ca şi a informaţiilor despre oportunităţile de investiţii (adaptate momentului şi locului unde trăiesc cei cărora li se adresează) constituie tot atâtea bariere în considerarea alternativei antreprenoriat ca una viabilă în raport cu înrolarea pe piaţa forţei de muncă ca angajat/salariat. Fiscalitatea excesivă şi lipsa reglementărilor (deficienţa în aplicarea reglementărilor) privind concurenţa neloială sunt, în special, apreciate ca dezavantajoase pentru tinerii investitori, asociaţi, în genere, cu categoria „mici investitori”, ducând, de cele mai multe ori, în opinia unuia dintre experţi, la deplasarea activităţilor spre zona informală sau la abandonarea prematură a unei afaceri cu reale şanse de reuşită. Abordarea participării tinerilor la viaţa economică din perspectiva integrării pe piaţa forţei de muncă face trimitere la o parte dintre temele discutate anterior ca probleme ale tinerilor în societatea românească contemporană. Obstacolele menţionate nu fac, de această dată, referire la aspecte cantitative, cât la cele 9 PERCEPŢIA EXPERŢILOR ASUPRA PARTICIPĂRII TINERILOR 279 calitative ale discrepanţelor între cerere şi ofertă pe piaţa forţei de muncă de astăzi: neconcordanţa între structura ofertei şi a cererii, între localizarea lor geografică şi neatractivitatea ofertei oficiale (în sensul de legală, ca opusă ofertei de pe piaţa informală). Lipsa unor experienţe de muncă paralele cu instruirea în sistemul public de învăţământ (datorită programului zilnic prelungit impus de şcoală) este apreciată ca un impediment în integrarea în viaţa economică, indiferent de traiectoria urmată de tânăr (ca întreprinzător particular sau ca salariat). În participarea tinerilor la decizia economică, deşi sunt experţi care apreciază că se poate vorbi despre o evoluţie pozitivă a implicării tinerilor în procesul decizional în perioada recentă, principalul obstacol menţionat, făcând referire la sectorul de stat, este cel al criteriilor informale de promovare. Runda a doua de consultare a supus atenţiei experţilor un număr de zece obstacole rezultate în urma prelucrării răspunsurilor din prima fază. Spre deosebire de probleme, consensul pare mult mai greu de stabilit asupra acestui subiect, din cele zece variante de răspuns, nouă fiind menţionate cel puţin o singură dată. Totuşi, se poate vorbi despre impunerea a patru obstacole, făcând referire, în special, la perspectiva participare ca antreprenoriat: – Lipsa cunoştinţelor/informaţiilor necesare deschiderii unei afaceri, lipsa informaţiei despre oportunităţile de investiţie; – Lipsa unor mecanisme de finanţare/creditare, în condiţii speciale destinate tinerilor; – Lipsa de atractivitate a ofertei oficiale de locuri de muncă pentru tineri; – Lipsa capitalului material. Obstacole în participarea tinerilor la viaţa/decizia politică Încercarea de a sistematiza răspunsurile experţilor conduce către o clasificare cu două mari categorii: obstacole care ţin de tinerii înşişi şi obstacole care ţin de caracteristicile vieţii politice din România, în momentul actual (imagine defavorabilă, mecanismele de recrutare şi promovare ale partidelor politice). Obstacolele care ţin de tinerii înşişi sunt legate de aspecte culturale (în sensul larg al cuvântului), de stilul de viaţă sau de condiţiile economice concrete asociate acestei categorii sociale. Absenţa unei culturi democratice a participării este eticheta sub care am înglobat un număr mare de răspunsuri făcând referire la orientarea individualistă şi neîncrederea în asociere ca formă de atingere a obiectivelor comune, la lipsa abilităţilor necesare pentru a beneficia de avantajele funcţionării instituţiilor democratice. Apropiată este ideea că tinerii preferă o serie de modalităţi mult mai „nesolicitante” de petrecere a timpului liber (de genul muzică, televiziune, ieşiri în baruri, discoteci), opţiune care devine ea însăşi un obstacol în participarea la viaţa politică. 280 MONICA CONSTANTINESCU 10 Dacă primele două tipuri de obstacole fac referire la alegeri şi opţiuni sau la absenţa unor abilităţi, preocuparea majorităţii tinerilor pentru satisfacerea necesităţilor de bază, de supravieţuire, consecinţă a nivelului de trai scăzut care, în opinia experţilor, caracterizează această categorie socială lasă puţin loc interesului pentru participarea politică. Obstacolelor care ţin de tineri li se adaugă cele legate de caracteristicile vieţii politice din România. Este, pe de o parte, vorba despre „imaginea negativă a vieţii politice, datorată fenomenelor de incompetenţă şi corupţie din această sferă”, cu implicita „lipsă de încredere în politică şi politicieni”. Pe de altă parte, este vorba de mecanismele adoptate de diferite partide politice pentru recrutarea/acceptarea de noi membrii (spre exemplu, ţinând cont de potenţialul electoral pentru partid), de strategiile de promovare pe baza unor criterii care cu greu pot fi satisfăcute de tineri. Promovarea tinerilor pe baza relaţiilor clientelare ca şi dorinţa adulţilor de putere sunt tot atâtea obstacole care împiedică, în opinia experţilor, participarea şi afirmarea tinerilor pe scena politică, în societatea românească de azi. Runda a doua de consultare a supus atenţiei experţilor un număr de zece obstacole identificate pe baza răspunsurilor anterioare. Dintre acestea, şapte sunt menţionate cel puţin o dată în runda a doua. Variantele alese fac referire, în special, la participare şi mai puţin la participarea la decizie, impunându-se în mod clar problema absenţei unei culturi a participării în România (şapte menţionări din opt posibile). Alături de aceasta: – lipsa de interes pentru viaţa politică şi lipsa de încredere în politicieni, ca efect al imaginii negative a vieţii politice, a fenomenelor de corupţie şi incompetenţă în această sferă; – existenţa unor modalităţi mult mai nesolicitante pentru petrecerea timpului liber (muzică, tv, ieşiri în baruri, discoteci etc.); – strategiile de recrutare şi promovare ale partidelor politice, care nu încurajează tinerii par să se impună, în opinia experţilor, ca cele mai importante obstacole în participarea politică a tinerilor, în societatea contemporană. Obstacole în participarea tinerilor la viaţa societăţii civile Obstacolele menţionate de experţi fac referire la trei teme: ceea ce am putea numi lipsa de interes a tinerilor pentru participarea la viaţa societăţii civile, lipsa informaţiei referitoare la activităţile/structurile din sfera societăţii civile şi dificultăţi întâmpinate de organizaţiile care activează în sfera societăţii civile. Aspectele vizând lipsa de interes a tinerilor pentru participare sunt, practic, aceleaşi ca în cazul participării la viaţa politică: absenţa unei culturi democratice a participării, preferinţa pentru modalităţi mai puţin solicitante de petrecere a timpului liber, preocupare exclusivă pentru satisfacerea nevoilor de supravieţuire, ca urmare a nivelului de trai scăzut. Apar menţionate obstacole legate de calitatea/absenţa informării şi consilierii în perspectiva participării/iniţierii de acţiuni în sfera societăţii civile. Informaţiile 11 PERCEPŢIA EXPERŢILOR ASUPRA PARTICIPĂRII TINERILOR 281 despre modalităţile de înfiinţare a unei organizaţii, despre tipul de acţiuni care pot fi desfăşurate, despre modalităţile în care se pot obţine resursele sunt considerate ca insuficiente şi de multe ori, furnizate în maniera elitistă. O a treia categorie de răspunsuri asociază obstacolele în participarea tinerilor la viaţa societăţii civile cu dificultăţile cu care se confruntă organizaţiile din această sferă (în special, organizaţiile pentru tineri). Este vorba, în principal, de dificultăţile legate de resursele financiare („lipsa resurselor financiare disponibile pentru acţiunile societăţii civile”; „proceduri greoaie de accesare a fondurilor”, „perioade scurte impuse de finanţatori pentru proiecte eligibile”, „fiscalitate exagerată aplicabilă activităţilor ONG-urilor aducătoare de venit”, „cadru legal nestimulativ pentru sponsorizare”), dificultăţi legate de stabilirea unei relaţii de colaborare cu autorităţile, în special la nivel local („înlocuirea relaţiei fireşti de parteneriat între societatea civilă şi autorităţi cu una de transfer a sarcinilor dinspre autorităţi spre societatea civilă, colaborare deficitară între societatea civilă şi autorităţi, la nivel local”) şi de o serie de aspecte legate de modul în care s-a structurat mediul organizaţional, în sfera societăţii civile, în România („existenţa oligopolurilor organizaţionale”, „relaţiile clientelare între finanţatori şi organizaţiile puternice de tineret”, „tendinţa politizării asociativismului tinerilor”). În runda a doua, din cele paisprezece obstacole supuse atenţiei experţilor, zece au fost menţionate de cel puţin unul dintre respondenţi. Ca şi în cazul participării politice, absenţa unei culturi democartice a participării se impune ca principal obstacol. O importanţă mare pare a fi acordată, de asemenea, politizării asociativismului tinerilor şi slabei dezvoltări a structurilor de participare ale societăţii civile (cu cele două cauze asociate: lipsa informaţiei/consilierii referitoare la modalităţile de înfiinţare, acţiunile, sursele de finanţare etc. şi lipsa resurselor financiare disponibile pentru acţiunile societăţii civile). Obstacole în participarea tinerilor – nivel general Răspunsurile grupate sub această etichetă fac referire la obstacole ce pot fi considerate ca aplicabile fiecăruia dintre cele trei domenii de interes pentru studiu (economic, politic, societate civilă), fără a fi specifice vreunuia. Eterogenitatea este mult mai mare decât în cazul celorlalte trei categorii de răspunsuri deja discutate în cadrul acestui subcapitol, tocmai datorită nivelului de generalitate ridicat. În principiu, pot fi identificate trei mari tipuri de obstacole menţionate: cele care ţin de tinerii înşişi (insistând, în mare, asupra aceloraşi aspecte, deşi răspunsurile sunt mai nuanţate, ca în cazul categoriilor deja discutate), cele care ţin de societate şi cele care ţin de politicile pentru tineri. Obstacolele legate de tinerii înşişi fac trimitere la aspecte de ordin cultural (în sensul larg al termenului): „absenţa unei culturi a participării”, „nerăbdarea în a obţine succesul mai rapid decât ar permite-o căile consacrate de afirmare – căutarea unor modalităţi de afirmare rapidă”; „incapacitatea tinerilor de a-şi asuma responsabilitatea (asumarea responsabilităţii în mod secvenţial/parţial)”; sunt legate 282 MONICA CONSTANTINESCU 12 de percepţia tinerilor asupra societăţii („perceperea unui climat de insecuritate socială”; „neîncrederea în instituţiile publice, organizaţiile politice şi majoritatea structurilor de putere”) şi de percepţia asupra propriei poziţii („autoperceperea unei poziţii marginale, în raport cu mecanismele decizionale”). Există o serie de aspecte generale, apreciate drept caracteristici ale societăţii româneşti actuale, care sunt, în opinia experţilor, obstacole în participarea tinerilor. „Lipsa unei societăţi civile active şi puternice” este tradusă, în principal, prin lipsa unor oportunităţi de afiliere la diversele tipuri de organizaţii active în spectrul social: asociaţii de voluntariat, organizaţii comunitare, profesionale, sindicale etc. „Lipsa de transparenţă în decizie, la toate nivelurile”, „funcţionarea defectuoasă a instituţiilor democratice”, „existenţa unor mecanisme birocratice rigide dominate de persoane în vârstă” sunt aspecte din aceeaşi categorie. Ultimul răspuns face trimitere către o problemă ridicată în mod explicit de unul dintre experţi: conflictul între generaţii. „Mentalitatea adulţilor care cer tinerilor, fără a înţelege cum sunt tinerii, şi abordarea unei relaţii care ar trebui să fie una de parteneriat în termeni de subordonare, confuzia persistentă între experienţă şi competenţă” caracterizează, în această opinie, comportamentul generaţiei adulte faţă de tineri, indiferent de sfera sau nivelul considerat. Politicile în domeniul tineretului, pornind de la modalităţile de elaborare, implementare şi rezultatele vizate reprezintă o categorie asupra căreia se concentrează un număr ridicat de răspunsuri. Opinia care se impune în prima rundă este cea de politică deficitară, ca obstacol în participarea tinerilor: „absenţa unei politici coerente şi susţinute de promovare a tinerilor”. Un accent deosebit cade pe nivelul local, politicile pentru tineri la nivel local fiind considerate un instrument esenţial de asigurare a infrastructurii pentru tineri, apreciată, la rândul său, ca slab dezvoltată („absenţa politicilor locale de tineret prin care ar fi de asigurat infrastructuri pentru activităţile tinerilor, servicii dedicate lor, finanţări pentru proiectele tinerilor şi ale structurilor asociative de tineret”, „precaritatea infrastructurii pentru tineri”). Accentul cade pe nivelul local şi în sublinierea deficienţelor legate de modalitatea în care autorităţile tratează problema participării tinerilor. „Lipsa de interes şi absenţa cunoştinţelor/abilităţilor necesare atragerii tinerilor către activităţile desfăşurate, în special la nivel local” este apreciată, de asemenea, ca un obstacol în participarea acestora. Posibilităţile reduse de exprimare a opiniei (ca acces la dezbaterile mass- media, cum sugerează unul dintre respondenţi sau ca foruri special create, unde tinerii îşi pot exprima opinia), precum şi lipsa mecanismelor de solicitare a implicării tinerilor în elaborarea politicilor/strategiilor care îi afectează sunt, la rândul lor, factori ce influenţează negativ participarea. Categoriilor deja discutate li se adaugă o serie de răspunsuri care fac referire la alte tipuri de obstacole, pe care le menţionăm independent, chiar dacă ar putea fi considerate ca măsuri de politică în domeniu, dat fiind caracterul lor particular şi intenţia noastră de a prezenta informaţia într-un mod cât mai cuprinzător: „slaba 13 PERCEPŢIA EXPERŢILOR ASUPRA PARTICIPĂRII TINERILOR 283 încurajare a activităţilor de tip informal în şcoli, universităţi şi companii”; „slaba dezvoltare a unor programe pentru o cetăţenie democratică în şcoli şi universităţi”. Obstacolele care pot fi asociate în mod generic participării tinerilor par a fi, mai degrabă, un subiect de controversă în cadrul grupului, decât unul de consens. Din cele 19 variante propuse pentru runda a doua, unsprezece sunt alese între cele mai importante trei obstacole, cel puţin o singură dată. Există un număr redus de variante cărora li se asociază cel puţin trei răspunsuri: „absenţa unei culturi a participării în România”, „autoperceperea unei poziţii marginale, în raport cu mecanismele decizionale”, „absenţa politicilor locale de tineret prin care ar fi de asigurat infrastructuri pentru activităţile tinerilor”, impunându-se, ca şi în cazul participării la viaţa politică şi cea a societăţii civile, „absenţa unei culturi a participării” ca cel mai important obstacol. SOLUŢII PENTRU ÎMBUNĂTĂŢIREA PARTICIPĂRII TINERILOR Întrebarea referitoare la soluţii pentru îmbunătăţirea participării tinerilor pare să fi suscitat interesul experţilor, primindu-se un număr de 49 de răspunsuri. Deşi ca număr, sunt mai puţine decât în cazul celorlalte două întrebări din runda întâi (aproximativ patru pentru un expert), răspunsurile sunt mult mai elaborate. Soluţiile sugerate variază destul de mult din punctul de vedere al gradului de generalitate sau al specificării, de la răspunsuri care precizează tipul de măsură, domeniul şi rezultatul vizat (de genul: „Includerea în programa şcolară a unor module – la aria curriculară Om şi societate – referitoare la dreptul de asociere, modalităţi de participare, promovarea voluntariatului”), până la răspunsuri mai degrabă bazate pe un obstacol, sugerând eliminarea acestuia, fără a preciza 4 acţiunea posibilă (de genul, „Transparenţă în administraţie”) . Modalitatea de prezentare pe care am adoptat-o este una care pune accent pe rezultatele acţiunii, diferitele răspunsuri putând fi clasificate în categorii mai largi în funcţie de acest criteriu. Formarea unei culturi democratice a participării este una dintre categoriile către care converg un număr mare de soluţii, accentul plasându-se pe acţiuni educative, în special în sistemul public de învăţământ, de la nivelul primar până la cel universitar. Formarea/creşterea abilităţilor de exprimare a opiniilor, creşterea interesului pentru viaţa publică, formarea spiritului civic, promovarea de cunoştinţe referitoare la dreptul de asociere, modalităţi de participare, promovarea voluntariatului, cunoştinţe/abilităţi pentru o cetăţenie democratică sunt aspecte care, odată dobândite, ar putea influenţa pozitiv, în opinia experţilor, participarea tinerilor. 4 Câteva dintre răspunsuri, de genul: „Îmbunătăţirea situaţiei economice” au fost eliminate, din cauza gradului ridicat de generalitate. 284 MONICA CONSTANTINESCU 14 Situate în proximitate tematică, demersurile informative diverse sunt considerate o altă modalitate de maximizare a participării. Informarea corectă, prezentarea exemplelor pozitive de participare, sensibilizarea la problemele tinerilor sunt acţiuni pe care mass-media şi le-ar putea asuma. „Creşterea vizibilităţii programelor de voluntariat pentru tineri, precum şi a programelor europene de mobilităţi (tip Leonardo da Vinci, Socrates, Youth)” ar putea, la rândul lor, avea un impact pozitiv asupra implicării tinerilor în acest gen de programe. Un alt tip de demers informativ vizează, pe termen lung, efectul indirect al percepţiei viitorului României asupra participării tinerilor. Ideea că integrarea în Uniunea Europeană ar putea aduce modificări esenţiale în nivelul de trai al românilor este, în opinia unuia dintre experţi, o modalitate de a-i cointeresa pe tineri spre acţiuni participative orientate către „aici şi acum”, cu un posibil efect de reducere a tendinţei către migraţia internaţională. Crearea de noi structuri/ lărgirea structurilor existente ale societăţii civile este o soluţie care presupune, în principiu, două tipuri de măsuri. Pe de o parte, o atenţie deosebită ar trebui acordată sprijinirii structurilor deja existente, cu un accent special pe nivelul local (comunitar), în ideea de a răspunde nevoilor tinerilor identificate la acest nivel. Pe de altă parte, eforturile ar trebui orientate către crearea de noi structuri participative la nivel de masă. Suportul pentru grupurile informale, de iniţiativă ale tinerilor ar putea constitui o alternativă viabilă la structurile formale ale societăţii civile, mult mai puţin costisitoare din punct de vedere financiar. Posibilii actori implicaţi în acest tip de măsuri sunt, în primul rând, autorităţile (în special, cele de la nivel local), mass-media, instituţii din domenii diverse (de genul spitale, biserică etc.). Dezvoltarea unei infrastructuri pentru tineri (centre de tineret, în special) este un alt tip de măsură care se impune, în vederea furnizării suportului pentru desfăşurarea de acţiuni cu caracter participativ. „Formarea lucrătorilor de tineret şi perfecţionarea celor implicaţi în activităţile cu tinerii şi organizaţiile de tineret” ar putea constitui un prim pas în acest sens. Măsuri ceva mai concrete sunt sugerate în vederea îmbunătăţirii participării tinerilor în domeniul economic. Articularea formării profesionale cu cerinţele actuale ale pieţei forţei de muncă autohtone (în special prin eforturi educative, în sistemul public de învăţământ) şi încurajarea/sprijinirea iniţiativelor antreprenoriale în rândul tinerilor (fie prin cursuri de educaţie antreprenorială, fie prin credite avantajoase) sunt principalele tipuri de soluţii. Soluţiile vizând direct stimularea participării la viaţa/decizia politică sunt mai degrabă generale: „înfiinţarea unui partid al tinerilor care să resegmenteze piaţa electorală după alte criterii” şi „atragerea în termeni reali a tinerilor în structurile de conducere ale partidelor”. Numărul redus al răspunsurilor pe această temă sugerează că experţii consideră mai degrabă celelalte tipuri de participare ca importante şi mizează pe efectul indirect al acestora asupra participării la viaţa politică. 15 PERCEPŢIA EXPERŢILOR ASUPRA PARTICIPĂRII TINERILOR 285 Dincolo de aceste categorii mari de soluţii, se adaugă o serie de răspunsuri izolate, vizând maximizarea beneficiilor de utilizare a capitalului uman reprezentat de tinerii talentaţi, sprijinirea cercetării în domeniu tinerilor, în scopul fundamentării de noi metode pentru sprijinirea participării, sensibilizarea angajatorilor pentru dezvoltarea unor strategii de dezvoltare a resurselor umane care să permită accesul tinerilor la procesul decizional şi la activităţi informale, în afara întreprinderii. CONCLUZII Imaginea tinerilor care se desprinde în urma consultării grupului de experţi este cea a unei categorii sociale confruntate cu multiple şi diverse probleme, pe fondul unei societăţi percepute, la rândul ei, ca traversând o perioadă dificilă. Problemele tinerilor sunt, în primul rând, probleme ale societăţii în ansamblu, care au însă un impact crescut asupra acestei categorii sociale: sărăcia, corupţia, şomajul, lipsa locuinţelor, lipsa locurilor de muncă impunându-se ca importanţă. Într-o societate caracterizată de nesiguranţa viitorului, confuzia valorică şi deficitul de repere marchează alegerile şi construirea identităţii tinerilor. Încercarea de a identifica cele mai importante obstacole în participarea tinerilor în diversele domenii (economic, politic, societate civilă) se loveşte de diversitatea şi numărul mare al aspectelor invocate de respondenţi. În domeniul economic, principalele obstacole sunt asociate lipsei de cultură antreprenorială, slabei susţineri prin credite a iniţiativei private şi slabei atractivităţi a ofertei oficiale de locuri de muncă. Domeniul politic pare să fie, în primul rând, unul lipsit de interes pentru tineri, pe fondul absenţei unei culturi a participării şi a modalităţilor mai puţin solicitante de petrecere a timpului liber, asociate cu imaginea negativă a vieţii politice în România şi lipsa de preocupare a partidelor politice pentru atragerea tinerilor. În ceea ce priveşte societatea civilă, dincolo de cultura participării, obstacolele sunt legate, mai ales, de slaba dezvoltarea a structurilor societăţii civile. Perceperea unei poziţii marginale în raport cu mecanismele decizionale ca şi absenţa unor politici viabile pentru tineret sunt factori asociaţi cu slaba participare a tinerilor, în general. În corespondenţă cu obstacolele menţionate, soluţiile, numeroase, fac referire la câteva domenii mari: necesitatea sporirii eforturilor educative (vizând, în primul rând, sistemul public de învăţământ) îndreptate, pe de o parte, către formarea unei culturi democratice a participării în rândul tinerilor, pe de altă parte, către sincronizarea pregătirii profesionale cu cerinţele pieţei forţei de muncă actuale; necesitatea informării tinerilor, în special prin implicarea mass-media; necesitatea sprijinirii structurilor societăţii civile şi încurajarea apariţiei şi răspândirii unora noi, necesitatea dezvoltării unei infrastructuri pentru tineri şi a elaborării de politici în domeniu. 286 MONICA CONSTANTINESCU 16 Deşi întrebările au fost explicit formulate, în ideea de a surprinde în egală măsură probleme legate de participare şi participare la decizie în diferite domenii, la diferite niveluri, concluzia către care converge analiza este că, în opinia experţilor din acest grup, problema esenţială este cea a implicării/participarii tinerilor în diferitele domenii (economic, politic, viaţa societăţii civile), ceea ce implicit atrage o slabă participare în procesul de luare a deciziilor. Anexe Anexa nr. 1 Lista instituţiilor/organizaţiilor din care au fost selectaţi experţii Lista iniţială a instituţiilor din care au fost contactaţi experţi Institute de cercetare/instituţii de învăţământ superior: 7 experţi; Ministere/Departamente ale Guvernului cu activitate în domeniul tinerilor: 3 experţi; Organizaţii non-guvernamentale: 3 experţi; Organizaţii de tineri: 2 experţi. Lista instituţiilor din care au participat experţi la runda I a studiului Institute de cercetare/instituţii de învăţământ superior: 7 experţi; Ministere/Departamente ale Guvernului cu activitate în domeniul tinerilor: 2 experţi; Organizaţii non-guvernamentale: 2 experţi; Organizaţii de tineri: 1 expert. Anexa nr. 2 Formular Delphi – runda I de consultare a experţilor I. Care credeţi că sunt principalele probleme cu care se confruntă tinerii în ziua de azi? …………………………………………………………………………………………………. II. Care credeţi că sunt principalele obstacole în participarea tinerilor (la viaţa/decizia politică, la viaţa/decizia economică, la viaţa societăţii civile)? ………………………………………………………………………………………………….. III. Ce credeţi că ar trebui făcut pentru a îmbunătăţi participarea tinerilor (la viaţa/decizia politică, la viaţa decizia/economică, la viaţa societăţii civile)? …………………………………………………………………………………………………. Anexa nr. 3 Formular Delphi – runda a II-a de consultare a experţilor Vă rugăm marcaţi în lista de mai jos cele mai importante 3 probleme ale tinerilor. Ierarhizaţi (utilizând spaţiul lăsat liber) aceste probleme conform opiniei dumneavoastră (folosind cifre de la 1 la 3, „1” pentru cea pe care o consideraţi cea mai importantă). 17 PERCEPŢIA EXPERŢILOR ASUPRA PARTICIPĂRII TINERILOR 287 – Problemele generale ale societăţii: sărăcia, corupţia, în general deficitul de oportunităţi; climatul social nesigur; cadrul legislativ care nu încurajează iniţiativa privată. – Problemele legate de piaţa forţei de muncă: dificultatea găsirii unui loc de muncă; locuri de muncă slab remunerate/accesul dificil la locuri de muncă bine plătite; lipsa locurilor de muncă stabile; locuri de muncă ce nu oferă posibilităţi de dezvoltare profesională şi personală; acces limitat la locuri de muncă conforme cu aspiraţiile tinerilor. – Problemele legate de adecvarea pregătirii profesionale la caracteristicile pieţei forţei de muncă autohtone: dificultăţi de găsire a unui loc de muncă în conformitate cu pregătirea iniţială; rigiditatea sistemului de învăţământ public în a răspunde modificărilor de pe piaţa forţei de muncă (curricula inadecvată; cunoştinţe de ordin general în defavoarea specializării); oportunităţi reduse de formare continuă. – Problemele legate de locuire: acces limitat la locuinţe/locuinţe individuale; dificultatea achiziţionării unei locuinţe la preţuri corespunzătoare veniturilor tinerilor. – Sistemul de protecţie socială deficitar. – Favorizarea măsurilor globale pentru sprijinirea tinerilor în defavoarea celor orientate către grupuri-ţintă. – Lipsa de implicare/consultare a tinerilor de către instituţiile care elaborează/implementează politici cu impact direct/indirect asupra tinerilor. – Pregătirea insuficientă a structurilor publice pentru a răspunde problemelor tinerilor. – Lipsa unor structuri ale tinerilor care să le reprezinte interesele în faţa diferitelor instituţii. – Lipsa informaţiei asupra oportunităţilor existente pentru tineri. – Problemele legate de atitudini/comportamente ale tinerilor: lipsa de iniţiativă; urmărirea maximizării interesului pe termen scurt, fără evaluarea consecinţelor pe termen lung; preluarea necritică a modelelor de către tineri; refugiul în alcool şi droguri. – Confuzia valorică/deficitul de modele: incapacitatea societăţii de a impune modele necontroversate; mediatizarea unor modele negative, pe fondul unui mediu socio-politic nesănătos şi a unui viitor nesigur. – Nerecunoaşterea socială a tinerilor ca şi categorie socială distinctă. – Mentalităţile la nivelul societăţii: convingerea că sursele succesului nu sunt competenţa şi munca intensă; lipsa speranţei; societate care cultivă cultura înfrângerii. – Migraţia internaţională: migraţia tinerilor capabili de performanţe superioare; acceptarea de locuri de muncă în străinătate, în condiţii nesigure. – Mass-media devenită preponderent activitate pentru profit şi tot mai puţin o componentă a societăţii civile. – Scăderea importanţei şi rolului familiei. Vă rugăm marcaţi în lista de mai jos cele mai importante 3 obstacole în participarea tinerilor la viaţa/decizia economică. Ierarhizaţi (utilizând spaţiul lăsat liber) aceste obstacole conform opiniei dumneavoastră (folosind cifre de la 1 la 3, „1” pentru cel pe care îl consideraţi cel mai important). – Lipsa capitalului material. – Lipsa cunoştinţelor/informaţiilor necesare deschiderii unei afaceri, lipsa informaţiei despre oportunităţile de investiţie. – Lipsa unor mecanisme de finanţare/creditare, în condiţii speciale destinate tinerilor. – Fiscalitatea excesivă. – Lipsa reglementărilor privind concurenţa neloială. – Neconcordanţa între structura ofertei forţei de muncă şi cea a cererii. – Neconcordanţa între localizarea cererii şi localizarea ofertei forţei de muncă. – Lipsa de atractivitate a ofertei oficiale de locuri de muncă pentru tineri. – Gradul de încărcare al programului zilnic impus de şcoală, care nu permite experienţe de muncă paralel cu instruirea. – Criteriile informale de promovare (de tipul apartenenţei politice), în special în sectorul de stat. 288 MONICA CONSTANTINESCU 18 Vă rugăm marcaţi în lista de mai jos cele mai importante 3 obstacole în participarea tinerilor la viaţa/decizia politică. Ierarhizaţi (utilizând spaţiul lăsat liber) aceste obstacole conform opiniei dumneavoastră (folosind cifre de la 1 la 3, „1” pentru cel pe care îl consideraţi cel mai important). – Absenţa unei culturi a participării în România; deficitul de cultură politică democratică (a tinerilor şi la nivelul societăţii în general); lipsa de motivaţie şi interes pentru participare; predominanţa concepţiei potrivit căreia viaţa depinde, în primul rând, de urmărirea individuală a propriului interes. – Nivelul de trai scăzut; preocuparea majorităţii tinerilor pentru satisfacerea necesităţilor de bază, fiziologice, de supravieţuire, cu implicaţia dezinteresului pentru participarea politică. – Experinţele descurajante ale tinerilor de a se implica în viaţa politică. – Strategiile de recrutare şi promovare ale partidelor politice care nu încurajează tinerii. – Promovarea tinerilor în partide pe baza relaţiilor clientelare. – Mentalităţile adulţilor şi dorinţa lor de putere. – Lipsa de interes pentru viaţa politică şi lipsa de încredere în politicieni, ca efect al imaginii negative a vieţii politice, a fenomenelor de corupţie şi incompetenţă în această sferă. – Afişarea unor modele care mimează ostentativ participarea tinerilor la viaţa politică. – Existenţa unor modalităţi mult mai nesolicitante pentru petrecerea timpului liber (muzică, tv, ieşiri în baruri, discoteci etc.). – Timpul liber insuficient care să permită desfăşurarea unor activităţi extraprofesionale. Vă rugăm marcaţi în lista de mai jos cele mai importante 3 obstacole în participarea tinerilor la viaţa societăţii civile. Ierarhizaţi (utilizând spaţiul lăsat liber) aceste obstacole conform opiniei dumneavoastră (folosind cifre de la 1 la 3, „1” pentru cel pe care îl consideraţi cel mai important). – Absenţa unei culturi a participării în România, deficitul de cultură politică democratică (a tinerilor şi la nivelul societăţii în general), lipsa de motivaţie şi interes pentru participare, predominanţa concepţiei potrivit căreia viaţa depinde, în primul rând, de urmărirea individuală a propriului interes. – Nivelul de trai scăzut şi imposibilitatea satisfacerii nevoilor de bază, preocuparea majorităţii tinerilor pentru satisfacerea necesităţilor de bază, fiziologice, de supravieţuire, cu implicaţia dezinteresului pentru participarea civică. – Timpul liber insuficient care să permită desfăşurarea unor activităţi extraprofesionale. – Existenţa unor modalităţi mult mai nesolicitante pentru petrecerea timpului liber (muzică, tv, ieşiri în baruri, discoteci etc.). – Lipsa informaţiei/consilierii referitoare la modalităţile de înfiinţare, acţiunile, sursele de finanţare etc. ale structurilor asociative ale tinerilor; informaţie furnizată în manieră elitistă. – Procedurile greoaie de accesare a fondurilor pentru proiecte şi perioadele în general scurte impuse de finanţatori pentru proiectele eligibile. – Existenţa oligopolurilor organizaţionale din sectorul societăţii civile. – Dezvoltarea relaţiilor clientelare între finanţatori şi organizaţiile puternice de tineret. – Lipsa resurselor financiare disponibile pentru acţiunile socieţăţii civile. – Colaborarea deficitară între societatea civilă şi autorităţile de la nivel local. – Înlocuirea relaţiei fireşti de parteneriat între societatea civilă şi autorităţi cu una de transfer a sarcinilor dinspre autorităţi spre societatea civilă. – Tendinţa politizării asociativismului tinerilor. – Cadrul legal nestimulativ pentru sponsorizare. – Fiscalitatea exagerată aplicabilă activităţilor ONG aducătoare de venit. 19 PERCEPŢIA EXPERŢILOR ASUPRA PARTICIPĂRII TINERILOR 289 Vă rugăm marcaţi în lista de mai jos cele mai importante 3 obstacole în participarea tinerilor – nivel general. Ierarhizaţi (utilizând spaţiul lăsat liber) aceste obstacole conform opiniei dumneavoastră (folosind cifre de la 1 la 3, „1” pentru cel pe care îl consideraţi cel mai important). – Absenţa unei culturi a participării în România, deficitul de cultură politică democratică (a tinerilor şi la nivelul societăţii în general), lipsa de motivaţie şi interes pentru participare, predominanţa concepţiei potrivit căreia viaţa depinde, în primul rând, de urmărirea individuală a propriului interes. – Nerăbdarea tinerilor în a obţine succesul mult mai rapid decât ar permite-o căile consacrate de afirmare; căutarea/recursul la modalităţi de afirmare rapidă. – Incapacitatea tinerilor de a-şi asuma responsabilitatea (asumarea responsabilităţii are mai degrabă un caracter secvenţial ori parţial). – Autoperceperea unei poziţii marginale în raport cu mecanismele decizionale. – Perceperea unui climat de insecuritate socială. – Neîncrederea în instituţiile publice, organizaţiile politice şi majoritatea structurilor de putere. – Lipsa unei societăţi civile active şi puternice în spectrul social (slaba dezvoltare a asociaţiilor de voluntariat, oportunităţi reduse de afiliere la organizaţii comunitare, profesionale, sindicale etc.). – Absenţa unei politici coerente şi susţinute de promovare a tinerilor. – Absenţa politicilor locale de tineret prin care ar fi de asigurat infrastructuri pentru activităţile tinerilor, servicii dedicate lor, finanţări pentru proiectele tinerilor şi ale structurilor asociative de tineret. – Precaritatea infrastructurii pentru tineri. – Lipsa mecanismelor de solicitare a implicării tinerilor în elaborarea politicilor/strategiilor care îi afectează. – Lipsa de interes şi absenţa cunoştinţelor/abilităţilor necesare pentru atragerea/cointeresarea tinerilor spre participare manifestată de autorităţi, în special la nivel local. – Posibilităţile reduse de exprimare a opiniei (acces redus la dezbaterile mass-media; lipsa unor foruri speciale unde tinerii îşi pot exprima opiniile). – Existenţa unor mecanisme birocratice rigide, dominate de persoane în vârstă, care descurajează participarea tinerilor. – Lipsa de transparenţă în procesele de decizie la toate nivelurile. – Funcţionarea defectuoasă a instituţiilor democratice. – Mentalitatea adulţilor (indiferent de sfera sau nivelul considerate) care cer tinerilor fără a înţelege cum sunt tinerii; abordarea în termeni de subordonare a unei relaţii de parteneriat; confuzia între experienţă şi competenţă. – Slaba încurajare a activităţilor de tip informal în şcoli, universităţi şi companii. – Slaba dezvoltare a unor programe de educaţie pentru o cetăţenie democratică în şcoli şi universităţi. 